Document ID: 31981R0042

31981R0042
L 003/14
JURNALUL OFÍCIAL AL UNIUNII EUROPENE
REGULAMENTUL (CEE) NR. 42/81 AL CONSILIULUI
din 1 ianuarie 1981
privind autorizarea Republicii Elene de a include, în cadrul nomenclaturii Tarifului Vamal Comun, subdiviziuni naționale pentru anumite produse agricole
CONSILIUL COMUNITĂȚILOR EUROPENE,
având în vedere Tratatul de instituire a Comunității Economice Europene,
având în vedere Actul de aderare din 1979, în special articolul 65 alineatul (3) al doilea paragraf,
având în vedere propunerea Comisiei,
întrucât, în sensul dispozițiilor articolului 65 alineatul (3) primul paragraf din actul de aderare, Grecia aplică nomenclatura Tarifului Vamal Comun încă din 1981 pentru produsele menționate în anexa II la tratat; întrucât, totuși, în temeiul celui de-al doilea paragraf din alineatul menționat, Grecia poate fi autorizată să includă, în cadrul nomenclaturii Tarifului Vamal Comun, subdiviziunile naționale existente, pentru a începe o apropiere progresivă de acest tarif sau pentru a elimina drepturile vamale pe teritoriul Comunității, cu condiția ca acestea să nu implice dificultăți pentru aplicarea legislației comunitare;
întrucât, pentru produsele supuse drepturilor vamale, o astfel de autorizare nu creează dificultăți și se justifică atunci când pentru produse care se găsesc la aceeași subpoziție în Tariful Vamal Comun se percep drepturi vamale diferite; întrucât Grecia poate fi autorizată să includă, pentru produsele menționate anterior, subdiviziunile naționale din nomenclatura Tarifului Vamal Comun,
ADOPTĂ PREZENTUL REGULAMENT:
Articolul 1
Pentru produsele menționate în anexa II la tratat, pentru care legislația comunitară prevede aplicarea drepturilor vamale la importul din țări terțe, Republica Elenă este autorizată să preia în nomenclatura Tarifului Vamal Comun subdiviziunile naționale care sunt indispensabile pentru ca apropierea progresivă de acest tarif sau eliminarea drepturilor vamale pe teritoriul Comunității să se efectueze în condițiile prevăzute în actul de aderare.
Articolul 2
Prezentul regulament intră în vigoare la 1 ianuarie 1981.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 1 ianuarie 1981.

Labels: 3
18
6